LAUSUNTOPYYNTÖ KÄRÄJÄOIKEUSVERKOSTON KEHITTÄMISESTÄ

Khall. 7 §	Oikeusministeriössä on valmistunut työryhmän mietintö käräjäoikeusverkoston kehittämisestä. Työryhmän asettamisen taustalla on tarve muodostaa nykyistä suurempia käräjäoikeuksia. Työryhmän tehtävänä oli laatia ehdotus käräjäoikeusverkoston kehittämiseksi maakuntapohjaiseksi siten, että jokaisessa maakunnassa olisi 1-3 käräjäoikeutta. Tällöin käräjäoikeuden väestön vähimmäismäärä olisi n. 100.000 asukasta, mikä merkitsee käräjäoikeuksien lukumäärän vähenemistä noin puoleen nykyisestä.

	Työryhmä on esittänyt, että Pohjois-Pohjanmaan eteläosaan muodostetaan Ylivieskan käräjäoikeus, jonka pääkanslia sijaitsee Ylivieskassa. Nykyiset Raahen ja Kokkolan käräjäoikeudet sekä Kestilä, Piippola, Pulkkila, Pyhäntä ja Rantsila Oulun käräjäoikeudesta  liitetään Ylivieskaan. Kokkolaan jäisi sivukanslia sekä Pulkkilaan ja Raaheen istuntopaikat. Raahessa ja Haapajärvellä säilyisivät sivukansliat siirtymäkauden ajan. Käräjäoikeuden asukasmäärä tulisi olemaan 192.849. Ehdotettavat uudet käräjäoikeuksien tuomiopiirit perustetaan vuoden 2010 alussa.

	Oikeusministeriö on pyytänyt lausuntoa asiaan osallisilta tahoilta.

	Esitys: Kunnanhallitus päättää antaa työryhmän mietinnöstä seuraavan lausunnon:

	Tällä hetkellä Merijärven kunta kuuluu Raahen käräjäoikeuden alueeseen. Merijärveltä on kuitenkin lyhyempi matka ja paremmat liikenneyhteydet Ylivieskaan, mikä puoltaa käräjäoikeuden siirtymistä Ylivieskaan. Ylivieska on Oulun eteläisen alueen hallinnollinen ja kaupan keskus, josta haetaan myös monet muut palvelut. Ylivieskan suunta on luonteva ja kuntalaisille tuttu ja Merijärven kunta kuuluu myös Ylivieskan seutukuntaan. Vuoteen 2006 saakka Merijärvi kuului Ylivieskan käräjäoikeuden alueeseen.  

	Merijärven kunta puoltaa käräjäoikeuden pääkanslian sijoittamista Ylivieskaan. Ylivieskan käräjäoikeudelle tulee kuitenkin turvata alueen koon ja työmäärän mukaiset resurssit, joilla turvataan toiminnan sujuvuus ja saavutetaan käräjäoikeuksien  yhdistämisen mahdollistama hyöty.

	Päätös: Hyväksyttiin yksimielisesti.